b'\n_START_ARTICLE_\nWarr-kitara\n_START_PARAGRAPH_\nWarr-kitara on Mark Warrin suunnittelema ja Warr Guitarsin valmistama kielisoitin.\n_START_SECTION_\nKuvaus\n_START_PARAGRAPH_\nWarr-kitara muistuttaa tavallista s\xc3\xa4hk\xc3\xb6kitaraa, mutta on suunniteltu soitettavaksi kahden k\xc3\xa4den tapping-tekniikalla hieman Chapman Stickin tapaan. Sit\xc3\xa4 voidaan kuitenkin soittaa my\xc3\xb6s perinteisemmill\xc3\xa4 kitara- ja bassotekniikoilla, kuten pizzicatona tai plektraa k\xc3\xa4ytt\xc3\xa4en. Warr-kitaraa voidaan soittaa sen hihnakiinnikkeiden sijoittelun ansiosta joko pystysuorassa asennossa, tai s\xc3\xa4hk\xc3\xb6kitaran tapaan vaakasuorassa._NEWLINE_Soitin voidaan viritt\xc3\xa4\xc3\xa4 monin eri tavoin. Sen kielim\xc3\xa4\xc3\xa4r\xc3\xa4 ei ole vakiintunut, ja voi k\xc3\xa4sitt\xc3\xa4\xc3\xa4 7-15 kielt\xc3\xa4. Otelauta voi olla nauhallinen, nauhaton tai n\xc3\xa4iden kahden yhdistelm\xc3\xa4. Instrumentiss\xc3\xa4 k\xc3\xa4ytet\xc3\xa4\xc3\xa4n erikoissuunniteltuja Bartolinin magneettimikrofoneja ja piezomikrofoneja, tai n\xc3\xa4iden kahden yhdistelmi\xc3\xa4. Mik\xc3\xa4li k\xc3\xa4ytet\xc3\xa4\xc3\xa4n piezo-mikrofoneja, soittimeen voidaan my\xc3\xb6s rakentaa MIDI-ulostulo, joka muuntaa kitaran signaalin esimerkiksi syntetisaattoreiden ymm\xc3\xa4rt\xc3\xa4m\xc3\xa4\xc3\xa4n muotoon. Soittimen kaula on rakennettu poikkisahatusta laminaatista, jonka paksuus vaihtelee. Yli kymmenell\xc3\xa4 kielell\xc3\xa4 varustettujen kitaroiden kaulassa on kaksi kaularautaa tavanomaisen yhden sijaan, sek\xc3\xa4 kaksi 1/4-tuuman ulostuloa.\n_START_SECTION_\nWarr-kitaran k\xc3\xa4ytt\xc3\xb6\n_START_PARAGRAPH_\nWarr-kitara on suhteellisen harvinainen soitin, mutta se soveltuu k\xc3\xa4yt\xc3\xa4nn\xc3\xb6ss\xc3\xa4 mihin musiikkilajiin tahansa. Esimerkiksi Trey Gunn soittaa warr-kitaraa monilla King Crimsonin levyill\xc3\xa4.'